En. to. tre. Syv. Syv firehjulede, grønne køretøjer havde Morten Stig Jensen fra Haubro taget med til Haubro Klassisk og Veterantraktortræf, som løber af stablen lørdag og søndag i denne weekend. - Det er ikke nogen hemmelighed, at jeg er særligt glad for John Deere, siger Morten Stig Jensen med et smil på læben, mens han viser de ikoniske grønne traktorer frem. - En af veteranerne har jeg selv renoveret for mange år siden, da jeg var i lære, og de andre stammer fra min far, siger Morten Stig Jensen. Selvom mange af traktorerne er gamle, så har selve veterantraktortræffet ikke mange år på bagen. Første gang det blev afholdt var i 2019. Og Morten Stig Jensen er en af dem, der ikke har noget imod at tage familien under armen, pudse traktorerne af og stille dem frem til en weekend i Haubro. - Nu når jeg har passionen, synes jeg, det er vigtigt at støtte op om, og jeg synes, det er et rigtig godt initiativ, siger han. Stor succes i 2019 En corona-pause på to år havde ikke skræmt publikum og traktorentusiaster væk fra det ellers nye træf, selvom foreningen bag var spændte på at se, hvor mange, der ville møde op. I 2019 gik det nemlig over al forventning med cirka 600 daglige besøgende. -  Vi havde slet ikke forventet, der kom så mange mennesker - og så mange traktorer. Vi havde regnet med det halve, så det var vældig overvældende, siger formand for Haubro Klassisk og Veterantraktor træf, Jens Ole Rask, der dog også mener, de har ramt et bredt publikum. - Det er ikke kun veteraner, vi har de klassiske traktorer med også, og derved rammer vi også nogle unge mennesker, siger han. Selvom det kun er anden gang, de afholder Klassisk og Veterantraktor træf blev det alligevel til 165 udstillede traktorer, en godt besøgt auktion og 500 gæster. - Vi var lidt nervøse, men for 14 dage siden væltede det ind med tilmeldinger, og vi troede ikke, vi ville få så mange traktorer, men der er altid plads til en til, siger Jens Ole Rask. Klar igen til næste år Det var ikke kun traktorer, Morten Stig Jensen havde taget med. To grønne veteranlastbiler stod også side om side med John Deererne. - Det er min far, der har lavet dem i sin tid. Nu er han gået bort, så de står i min mors navn, men det er mig, der passer dem, siger han og fortæller, at han er klar til at køre dem alle frem igen til næste år. - Vi får dem nok vokset og støvet af igen, hvis der er nogle, der synes, det er sjovt at komme og kigge på, siger han. Søndag er sidste dag man kan opleve Haubro Klassisk og Veterantraktor træf for i år.

Referat:
De nåede lige at stable et helt nyt veterantraktortræf på benene i 2019 med stor succes. I denne weekend skulle Haubro Klassisk og Veterantraktortræf så stå sin prøve igen efter to års coronanedlukning.